Vermeende moordenaar vas ná polisiebeampte se ekstra myl(Argieffoto) ŉ Vermeende moordenaar is agter tralies nadat ŉ polisiebeampte wat van diens af was dadelik inligting oor ŉ verdagte voertuig opgevolg het – en dit boonop in sy private voertuig. Kol. Thandi Mbambo, polisiewoordvoerder in die Vrystaat, het gesê die sersant, verbonde aan die Clocolan-polisie, het inligting ontvang oor die verdagte voertuig wat verlate in ŉ straat in Hlohlolwane gestaan het. Hy is dadelik na die toneel en het ŉ 25-jarige man in die voertuig aangetref. “Die verdagte is aangetref met ŉ bloedbevlekte okapi-mes. Sy klere was ook bloedbevlek,” het Mbambo gesê. Die polisie se voorlopige ondersoek dui daarop dat die voertuig in Pimville in Gauteng gekaap is. Die 35-jarige slagoffer is van sy voertuig, selfoon, ID, bankkaarte, klere en geld beroof. Hy is met ŉ mes gesteek en het op die toneel gesterf. Die verdagte word van moord en kaping aangekla en sou na verwagting Woensdag in die Clocolan-landdroshof verskyn.